ניר שוולב

ניר שוולב (נולד ב-29 בינואר 1972) הוא פרופסור חבר באוניברסיטת אריאל בשומרון סופר ויזם. מחקריו עוסקים בעיקר בנושאי רובוטיקה ובתכנון תנועה לנחילי רובוטים ורובוטים יתירים. שוולב ייסד מספר חברות העוסקות ברובוטיקה רפואית כגון W endoluminal robotics, Inooging LTD ו-MeMic Medical העוסקת בניתוחים רובוטיים וואגינאליים. 

שוולב סיים תואר ראשון בפיזיקה בטכניון בשנת 1996 ותואר ראשון נוסף בהנדסת מכונות בשנת 1997. המשיך לתואר שני במתמטיקה עיונית באוניברסיטת חיפה ולתואר שלישי בטכניון אותו סיים בשנת 2006. בשנת 2007 הצטרף לסגל הפקולטה להנדסה באוניברסיטת אריאל.

במסגרת מחקריו, עוסק שוולב בנושאים הקשורים ברובוטיקה: בין השאר רובוטיקה רפואית, רובוטים גמישים, בבעיות תכנון תנועה, בבעיות תכנון תנועה הסתברותי, תכנון תנועה לנחילי רובוטים ולרכבים אוטונומיים. מחקרו התאורטי הנסמך על טופולוגיה אלגברית נסוב סביב חקירת מרחבי קונפיגורציה של גרפים תחת אילוצים גאומטריים שונים. פרופ' שוולב כתב ספרים מקצועיים, רשם מספר פטנטים, ועבודותיו התפרסמו בספרים ובכתבי עת מדעיים, זכו בפרסים, בקרנות מימון והוצגו בכנסים רבים.

שוולב הוא יזם סדרתי בתחום המכשור והרובוטיקה הרפואית. ב-2009 ייסד את "MeMic Medical", שפיתחה ומשווקת רובוט רפואי לניתוחים רובוטיים בגישה ואגינאלית בשיטת "NOTES" . ב-2021 אישר מנהל המזון והתרופות האמריקאי (FDA) את חברת MeMic Medical.

ב-2017 שוולב ייסד את חברת innoging LTD, שעוסקת בהנגשת מידע אולטראסאונד לרופאים בתחום הדימות. וב-2020 ייסד את חברת ההזנק "W endoluminal robotics", המפתחת רובוט רפואי ייחודי בתחום האנדוסקופיה.

ב-2022 יצא ספרו "האביב המערבי: הקרב בין הטכנולוגיה לדמוקרטיה - רגע האמת", בהוצאת סלע מאיר. הספר דן במקורות לקיטוב החברתי הפושה בעולם מאז שנת 2008 ובדרכים להתמודדות עמו. בבסיס הספר החשש משינוי מהותי ובלתי הפיך ביחסי הכוחות המסורתיים הפועלים בחברה כבר בעשור הקרוב. פרופ' שוולב סוקר באופן יסודי את התהליכים הסוציולוגיים והמתמטים לקיטוב בחברה אנושית, תהליכים כמו אפקט שלינג, משחק השיום ועוד, ומצביע על המורכבות בבקרה על התהליכים הללו. בשער השני לספר מתוארים אותם תהליכים בצילן של חברות הטכנולוגיה הגדולות ובשער השלישי לספר, שוולב מציע סדרת צעדים זהירים שעשויים להוות פתרון לבעיה. באפילוג לספרו שוולב מצביע על קיומה של בעיה חבוייה וגדולה שבעתיים שמתהווה עם השיפור ביכולת ניתוח ביג דאטא: האפשרות שהרשתות יוכלו לתמרן את דעת הקהל באופן ממוקד ונסתר בנושאי פוליטיקה וחברה.

שוולב נשוי ואב לשלוש בנות ומתגורר בקיבוץ בחן.

קישורים חיצוניים

הערות שוליים 

בעלי תואר דוקטור מהטכניון - מכון טכנולוגי לישראל
סגל האוניברסיטה הפתוחה
סגל אוניברסיטת אריאל בשומרון: הנדסה
יזמי היי-טק ישראלים
רובוטיקה
ישראלים שנולדו ב-1972